# Torre del Far

* Aquest article tracta sobre Torre del Far a Talteüll (Rosselló). Vegeu-ne altres significats a «Torre del Far (desambiguació)».
La Torre del Far (Tour de Tautavel, Tour o Torre del Far en francès) és una antiga torre de guaita i de senyals al terme comunal de Talteüll a la comarca del Rosselló. Domina una extensa zona de la plana del Rosselló i les valls de l'Aglí i del Verdoble.
Està situada al sud-est del poble de Talteüll, a prop del límit dels termes comunals de Talteüll i de Cases de Pena, en el punt més alt de la Serra de Talteüll.
Aquest cim està inclòs al llistat dels 100 cims de la FEEC

## Història

Surt esmentada com ja existent el 1341, quan era una dependència del castell de Talteüll. El 1346 el rei Pere el Cerimoniós ordenà que un guardià s'hi estigués permanentment, per una soldada anual de 300 sous, i en nomenava primer guardià el seu escrivà Pere Bancells. El monarca indicà que Bancells havia de tenir preparat un substitut apte i capaç per si se n'havia d'absentar, i que el guardià seria responsable de qualsevol falta o mancança del suplent. Fins al 1455, diversos documents citen la "Torre del Far", amb despeses per noves caixes de ferro per a poder-hi fer foc. Aquest foc era la manera que tenien les torres de senyals per passar-se missatges, i a les comarques més agrestes de la Catalunya del Nord s'hi bastí una xarxa de torres que comunicaven els diversos castells i places fortes entre ells. Des d'aquesta torre es veuen el castell de Talteüll, el castell reial de Perpinyà i la majoria de castells del Rosselló. Es creu que la forma actual de la torre data de la segona meitat del segle xiii.
La torre té un diàmetre exterior d'onze metres, i està envoltada per una petita fortificació amb un diàmetre de 25 metres. La paret de la torre té un gruix de dos metres i mig, i a l'interior s'hi observen senyals d'haver tingut alguns pisos.
S'hi pot accedir tant des de Talteüll com des de les Cases de Pena. Va ser declarada monument històric el 17.3.1986. Un vi local en porta el nom.

## Bibliografia

* Becat, Joan; Ponsich, Pere; Gual, Raimon. «Talteüll». A: El Rosselló i la Fenolleda. Barcelona: Fundació Enciclopèdia Catalana, 1985 (Gran Geografia Comarcal de Catalunya, 14). ISBN 84-85194-59-4.
* Ponsich, Pere; Castellví, Jordi; Bolòs i Masclans, Jordi. «Talteüll: Torre del Far». A: El Rosselló. Barcelona: Enciclopèdia Catalana, 1993 (Catalunya romànica, XIV). ISBN 84-7739-601-9.
* Sagnes (dir.), Jean. Le pays catalan. 2. Pau: Société nouvelle d'éditions régionales, 1985, p. 579-1133. ISBN 2904610014.
* Vivier, Julie. Éditions Privat. Guide des Pyrénées romanes (en francès), 2011, p. 365. ISBN 978-2-7089-6902-5. , pàgina 331.
Torre del Far. Catalunya Romànica.. Barcelona: Enciclopèdia Catalana, 1996, p. Volum XXV. pags. 411. ISBN 84-412-2514-1.

## Notes

* ↑ L'article Cases-de-Pène de la viquipèdia en francès dona a entendre que pertany a aquest segon municipi; la partió dels termes municipals, però, és més al sud-est i la torre és plenament en territori de Talteüll.

## Referències

* ↑ La Torre del Far en els ortofotomapes de l'IGN
* ↑ «Repte 100 cims». Federació d'Entitats Excursionistes de Catalunya. Arxivat de l'original el 28 de març 2019. [Consulta: 3 febrer 2018].
* 1 2 3 Catalunya romànica
* ↑ «Tour del FAR - Tautavel». Château féodal et ruine médiéval. [Consulta: 7 setembre 2014].
* ↑ Fitxa a la base de dades Merimée
* ↑ «Torre del Far». Tautavel Vignerons Vingrau. Arxivat de l'original el 7 de setembre 2014. [Consulta: 7 setembre 2014].

## Vegeu també

Llista de torres de senyals de la Catalunya Nord

## Enllaços externs

* Història i descripció (francès)
* Fotos i plànols
* Croquis
* Detalls i vistes des de la Torre del Far